text: DI Trekantområdet får ny frontfigur fra årsskiftet
  29 december 2016 kl. 06.28
  I 2017 får DI i Trekantområdet ny formand, når adm. dir. Helle F. Andersen, Exxit59 A/S, sætter sig i formandsstolen, hvor hun afløser den hidtidige formand, Logistikdirektør Michael Bjerre, Lemvigh-Müller A/S.
  Michael Bjerre har efter halvandet år på posten besluttet at træde tilbage som formand på grund af stigende travlhed i virksomheden, og fordi han påbegynder et internationalt studie.
   
  Den nye formand Helle F. Andersen, der er uddannet jurist, er adm. direktør hos Exxit59 A/S, som i daglig tale er bedre som Danmarks Transportcenter. Her har hun været den øverst ansvarlige i seks år, og før det har hun blandt andet været direktør for advokatfirmaet Kroman Reumert i København og koncernadministrationschef i Hedeselskabet.
  Helle F. Andersen har i en periode varetaget opgaven som næstformand i DI Trekantområdets bestyrelse og er nu udpeget af bestyrelsen til at lede arbejdet frem mod generalforsamlingen i foråret. 
   - Trekantområdet er det absolut mest spændende erhvervsområde vi har i Danmark. Den geografiske placering er optimal, og jeg er meget optaget af, at vi får det maksimale ud af at drive virksomhed lige midt i Danmarks trafikale centrum. Det kræver, at vi alle arbejder sammen, så vore virksomheder kan få gode vækstvilkår, kan få de medarbejdere, de har brug for, og ikke mindst at både medarbejdere og godstransport kan komme til og fra vore virksomheder uden at spilde tiden i trafikkøer, siger Helle F. Andersen i en pressemeddelelse om formandsskiftet.
  